b'\n_START_ARTICLE_\nMaunu Knaapinen\n_START_PARAGRAPH_\nMaunu Kustaa Aadolf Knaapinen (5. marraskuuta 1863 Perni\xc3\xb6 \xe2\x80\x93 18. hein\xc3\xa4kuuta 1954 Perni\xc3\xb6) oli suomalainen kouluneuvos ja paikallishistorioiden kirjoittaja._NEWLINE_Knaapisen vanhemmat olivat tilanomistaja, lautamies Abraham Johansson ja Lovisa Gustava Herlin. H\xc3\xa4n p\xc3\xa4\xc3\xa4si ylioppilaaksi 1887 Turun yksityislyseosta ja valmistui Helsingin yliopistosta filosofian kandidaatiksi 1890._NEWLINE_Knaapinen toimi L\xc3\xa4nsi-Suomen kansanopiston johtajana Huittisissa 1892\xe2\x80\x931904 ja h\xc3\xa4n oli sen j\xc3\xa4lkeen kansakouluntarkastajana Rauman ja Turun piireiss\xc3\xa4 1902\xe2\x80\x931929. Knaapinen sai kouluneuvoksen arvon vuonna 1944._NEWLINE_Knaapinen kirjoitti Kiskon, Perni\xc3\xb6n ja Piikki\xc3\xb6n paikallishistoriasta sek\xc3\xa4 teki yhteis\xc3\xb6historiikkej\xc3\xa4. H\xc3\xa4n oli my\xc3\xb6s perustamassa Perni\xc3\xb6 Tunnetuksi-yhdistyst\xc3\xa4 ja toimi sen puheenjohtajana._NEWLINE_Knaapinen oli naimisissa 1895\xe2\x80\x931920 Laina Sofia Stenborgin (k. 1920) kanssa.'